## Susana Camarero destaca que el centre per a persones amb discapacitat de Villar del Arzobispo “és exemple del suport del Consell a les persones en cada racó de la Comunitat”

*** La vicepresidenta reafirma que este projecte és “un pas més en el compromís del Consell en el camí cap a la inclusió i el benestar de totes les persones”
* També destaca que permet a les persones amb discapacitat rebre atenció especialitzada sense haver de desplaçar-se fora del seu entorn rural**

La vicepresidenta i consellera de Servicis Socials, Igualtat i Vivenda, Susana Camarero, ha destacat que el centre per a persones amb discapacitat ‘Las Suertes’ “és exemple del suport del Consell a les persones en cada racó de la Comunitat”.

Susana Camarero ha fet estes manifestacions en l’acte d’inauguració del centre de dia ‘Las Suertes’ a Villar del Arzobispo, després de l’ampliació de les instal·lacions, al qual han assistit també el secretari autonòmic de Família i Servicis Socials, Ignacio Grande, la secretària autonòmica del Sistema Sociosanitari, Elena Albalat, i la directora de Persones amb Discapacitat, Bárbara Congost.

A més, durant el discurs, ha assenyalat la importància de formar part d’este projecte que és “un referent en l’atenció a la discapacitat i en la cura dels més vulnerables de la nostra societat”.

Es tracta “d’un pas més en el compromís del Consell en el camí cap a la inclusió i el benestar de totes les persones”, independentment del seu grau de discapacitat, “proporcionant un entorn segur i adaptat en el qual puguen desenrotllar les seues habilitats i disfrutar de més autonomia”.

Posteriorment, Susana Camarero ha fet un recorregut per a conéixer les noves instal·lacions d’este edifici, gestionat través de l’acció concertada per l’Asociación a la Diversidad Las Suertes (ADIS), que disposa de 50 places amb espais amplis i accessibles. El recinte consta de dos plantes amb diverses aules, un gimnàs, una sala d’autonomia personal, així com un menjador i una sala polivalent.

La vicepresidenta ha destacat la importància de disposar d’infraestructures com les existents en este centre que “permeten a les persones amb discapacitat rebre atenció especialitzada sense haver de desplaçar-se fora del seu entorn rural”.

**Col·laboració publicoprivada**

De la mateixa manera, Camarero ha explicat que este centre “és el resultat de la col·laboració entre el públic i el privat duta a terme de manera responsable i compromesa” per a perseguir un objectiu comú, “millorar la qualitat de vida dels qui més ho necessiten”.

En eixe sentit, ha defés este tipus de col·laboració, ja que, gràcies a esta, “arribem a on nosaltres a soles, com a Consell, no podríem arribar”. Per tant, en centres com ‘Las Suertes’, “comprovem que quan sumem esforços, els resultats no solament són més grans, sinó més justos i inclusius”.

El centre de dia també oferix servicis a usuaris necessitats de suport individualitzat per al seu desenrotllament personal i social, a més d’incloure servicis de transport adaptat i suport continuat per a les famílies de la comarca.

L’associació ADIS és una entitat de famílies sense ànim de lucre constituïda en 1989. En l’actualitat gestiona, a través de l’acció concertada, els següents centres i servicis: centre ocupacional (19 places); residència (35 places), centre de dia (13 places) i vivenda tutelada (6 places). Als centres d’atenció diürna acudixen persones amb discapacitat de diferents poblacions dels Serrans i el Camp de Túria: Tuéjar, Chelva, Calles, Sot de Chera, Losa del Obispo, Pedralba, Higueruelas, Casinos, Domeño, Llíria, Benissanó, Benaguasil, la Pobla de Vallbona, Olocau.

Fecha: 16/10/2024